Na temelju članka 132. stavka 1. Zakona o gradnji („Narodne novine“, broj 153/13 I 20/17) i članka 32. Statuta Općine Kaštelir-Labinci-Castelliere-S.Domenica („Službene novine Općine Kaštelir-Labinci“ 02/09 i 02/13) Općinsko vijeće Općine Kaštelir-Labinci-Castelliere-S.Domenica na sjednici održanoj dana 18. prosinca 2018. godine donosi

**ODLUKA**

**o privremenoj zabrani izvođenja radova u 2019. godini**

I. UVODNE ODREDBE

Članak 1.

Ovom Odlukom utvrđuju se razdoblja kalendarske godine i vrijeme u kojima se zabranjuje gradnja građevina i izvođenje građevinskih radova na području Općine Kaštelir-Labinci-Castelliere-S.Domenica, nadzor nad provođenjem, te prekršajne odredbe.

II. VRSTE GRAĐEVINSKIH RADOVA ČIJE SE IZVOĐENJE PRIVREMENO ZABRANJUJE

Članak 2.

Privremeno se zabranjuje izvođenje građevinskih radova i građenje svih vrsta građevina osim onih određenih u članku 132. stavak 2. Zakona o gradnji („Narodne novine“ broj 153/13, 20/17 - u daljem tekstu: Zakon).

Privremeno se zabranjuje izvođenje zemljanih radova iskopa pomoću strojeva ili uporabom pneumatskih čekića i kompresora i prijevoza iskopanoga materijala, radova na uklanjanju dijela ili cijele građevine, zidanje, odnosno izrada konstruktivnih dijelova građevine, uključivo i krovne konstrukcije, prijevoz betona mikserima i uporaba betonskih pumpi, građevinskoobrtničko-instalacijski radovi koji se obavljaju pomoću građevinskih strojeva (malih miješalica i pneumatskih čekića) i alata na električni pogon (električne bušilice, brusilice i sl.).

III. VRIJEME, RAZDOBLJA I PODRUČJA PRIVREMENE ZABRANE

Članak 3.

Na području Općine Kaštelir-Labinci-Castelliere-S.Domenica u 2019. godini, privremeno se zabranjuje izgradnja građevina i izvođenje građevinskih radova iz članka 2., u vremenu od 00:00 do 24:00 sata, i to u građevinskim područjima naselja mješovite namjene Općine Kaštelir-Labinci-Castelliere-S.Domenica,u razdobljima:

- od 15. lipnja 2019. godine do 8. rujna 2019. godine,

IV. NADZOR NAD PROVEDBOM ODLUKE

Članak 4.

Nadzor nad provođenjem ove Odluke, provodi komunalni redar Općine

Kaštelir-Labinci-Castelliere-S.Domenica.

U obavljanju nadzora nad provedbom ove Odluke, komunalni redar ima ovlasti propisane zakonom kojim se uređuje ustroj i ovlasti komunalnog redarstva, odnosno Prekršajnim zakonom i ovom Odukom, i to:

1. rješenjem obustaviti izvođenje radova koji se obavljaju suprotno ovoj Odluci,

2. izdati obvezni prekršajni nalog,

3. naplatiti novčanu kaznu na mjestu počinjenja prekršaja (mandatna kazna).

V. PREKRŠAJNE ODREDBE

Članak 6.

Novčanom kaznom u iznosu od 15.000,00 kuna za povredu odredbi iz članka 3. ove Odluke kaznit će se pravna osoba u svojstvu izvođača.

Novčanom kaznom u iznosu od 5.000,00 kuna za povredu odredbi iz članka 3.

ove Odluke kaznit će se fizička osoba u svojstvu izvođača.

Novčanom kaznom od 15.000,00 kuna za povredu odredbi iz ove Odluke kaznit će se investitor koji nastavi s radovima i nakon rješenja o privremenoj obustavi izvođenja

radova.

VI. ZAVRŠNE ODREDBE

Članak 7.

Ova Odluka stupa na snagu osmog dana od objave u „Službenim novinama“ Općine Kaštelir-Labinci, a primjenjuje se od 1. siječnja 2019. godine.

KLASA: 011-01/18-01/16

URBROJ: 2167/06-01-18-06

Kaštelir-Castelliere, 18. prosinac 2018.godine

OPĆINSKO VIJEĆE OPĆINE KAŠTELIR-LABINCI-CASTELLIERE-S.DOMENICA

|  |  |
| --- | --- |
|  | Predsjednica Općinskog vijećaRozana Petrović  |